Sanna Marin: Valmiuslaista keskustellaan kello 18 alkavassa kokouksessa.

Hallitus suosittaa: Kaikki suuret yleisötapahtumat perutaan toukokuun loppuun saakka - katso kooste tiedotustilaisuudesta.

Pääministeri Sanna Marin (sd) kertoi hallituksen tiedotustilaisuudessa torstaina, että hallitus on kutsunut täksi illaksi koolle kaikkien eduskuntapuolueiden puheenjohtajien ja ryhmäjohtajien kokouksen, jossa keskustellaan siitä, onko Suomessa tarve ottaa käyttöön valmiuslaki koronavirusepidemian takia.

Valmiuslain yhteydessä puhuttaisiin mm. siitä, laitetaanko päiväkodit ja koulut kiinni.

– Jos Suomessa siirryttäisiin keskitettyyn päätöksentekoon vaikkapa päiväkotien ja koulujen sulkemisesta, liikkumisen rajoittamisesta ja muista mahdollisista toimista, niin silloin meidän pitäisi ottaa valmiuslainsäädäntö käyttöön, Marin sanoi iltapäivän tiedotustilaisuudessa.

– Tilanne ei tällä hetkellä minun arvioni mukaan ole se, mutta tästä käydään keskustelu kaikkien eduskuntapuolueiden johdon ja ryhmien johdon kanssa

Jos valmiuslaki otettaisiin käyttöön, niin se ei ole enää pelkästään hallituksen asia, vaan koko eduskunnan ja presidentin asia, pääministeri Marin korosti.

Kokous on määrä pitää Säätytalolla kello 18.00 alkaen.

PS ja kokoomus näyttävät vihreää

Perussuomalainen eduskuntaryhmä päätyi torstaina pidetyssä ryhmäkokouksessa vaatimaan valmiuslain käyttöönottoa, jotta koronaviruksen leviämisen hidastaminen onnistuu tehokkaimmalla mahdollisella tavalla.

Ryhmä esittää myös koulujen ja päiväkotien välitöntä sulkemista. PS uskoo tämän onnistuvan valtakunnallisesti hallituksen suosituksella.

Kokoomuksen ryhmäjohtaja Kai Mykkänen kommentoi Iltalehdelle eduskunnassa, että kokoomus ei vastusta valmiuslain käyttöön ottamista.

Mikä valmiuslaki

Viranomaisten toimivaltuuksia poikkeusolojen aikana koskeva uusi valmiuslaki tuli voimaan 1.3.2012.

Valmiuslain tarkoituksena on poikkeusoloissa suojata väestöä sekä turvata sen toimeentulo ja maan talouselämä, ylläpitää oikeusjärjestystä, perusoikeuksia ja ihmisoikeuksia sekä turvata valtakunnan alueellinen koskemattomuus ja itsenäisyys.

Juttu jatkuu kuvan jälkeen.

Sanna Marinin (sd) hallitus kertoi tänään hallituksen toimista koronavirusepidemian varalle. Kuva hallituksen tiistain tiedotustilaisuudesta. LAURI NURMI

Jos valtioneuvosto, yhteistoiminnassa tasavallan presidentin kanssa, toteaa maassa vallitsevan poikkeusolot, voidaan valtioneuvoston asetuksella (käyttöönottoasetus) säätää valtuuslain oikeuksia rajoittavien säännösten soveltamisen aloittamisesta, Tieteen termipankki kertoo.

– Tällainen asetus voidaan antaa määräajaksi, enintään kuudeksi kuukaudeksi. Käyttöönottoasetuksessa on mainittava, miltä osin valtuuslain mukaisia toimivaltuuksia voidaan soveltaa ja toimivaltuuksien alueellinen soveltamisala, jos niitä ei saateta sovellettaviksi koko valtakunnan alueella. Käyttöönottoasetus on välittömästi saatettava eduskunnan käsiteltäväksi. Eduskunta päättää, saako asetus jäädä voimaan vai onko se kumottava osittain tai kokonaan ja onko se voimassa säädetyn vai sitä lyhyemmän ajan.

– Jollei käyttöönottoasetusta ole viikon kuluessa sen antamisesta toimitettu eduskunnalle, asetus raukeaa. Kun eduskunta on tehnyt asiassa päätöksen, käyttöönottoasetuksessa mainittuja säännöksiä voidaan alkaa soveltaa siltä osin kuin eduskunta ei ole päättänyt, että asetus on kumottava.

Kiireellisessä tapauksessa voidaan valtioneuvoston asetuksella säätää, että valtuuslain toimivaltuussäännöksiä voidaan soveltaa välittömästi.

– Tällainen asetus voidaan antaa enintään kolmeksi kuukaudeksi, ja se on välittömästi saatettava eduskunnan käsiteltäväksi. Jollei asetusta ole viikon kuluessa sen antamisesta toimitettu eduskunnalle, asetus raukeaa. Asetus on kumottava osittain tai kokonaan, jos eduskunta niin päättää.

12.3.2020 kello 14.24. Lisätty kuva.

12.3.2020 kello 14.42. Lisätty tietoa valmiuslaista.

12.3.2020 kello 16.10. Lisätty oppositiopuolue PS:n ja kokoomuksen kannat valmiuslakia kohtaan.